חגי תשרי בסימן התחדשות
הנחיות למנחה

מבוא
בימים הנוראים, ובמיוחד בראש השנה ויום הכיפורים, יש תחושה של "פתיחת דף חדש", הזדמנות לערוך חשבון נפש ולהתחדש. לימוד זה מזמין דיאלוג משפחתי או חברתי בנושא ההתחדשות. הדיונים והפעילויות המוצעים בחוברת זו מציגים את הפנים השונות של תקופת חגי תשרי. 

רציונל
לימוד זה מתייחס לתקופת הימים הנוראים כזמן של קדושה והתחדשות. מחזור השנה המתחדש יוצר תהודה בעולם ובאדם. החלק הראשון בלימוד מוקדש לראש השנה. נפתח בקטע ממסכת ראש השנה בתלמוד הבבלי, המעניק חשיבות לראש השנה כמקור של התחדשות - מעגלי לידה ומוות, משבר וגאולה, עבדות וחירות של היחיד, המשפחה והאומה. המקור השני, גם הוא ממסכת ראש השנה בבבלי, נוגע בדרכי השינוי של האדם הרוצה לחזור בתשובה ולשנות את גזר דינו. המקור השלישי הוא של הרב והוגה הדעות היהודי-אמריקני אברהם יהושע השל, המציג את הפליאה כדרך התבוננות יהודית המעוררת התחדשות מתמדת. 
החלק השני מוקדש ליום הכיפורים ולחשבון הנפש השנתי המחייב את האדם לעצור, להרהר על עצמו ועל חייו, ובדרך זו לחדש ולתקן. הפסוקים מספר ויקרא מגדירים את מצוות היום ואת כל החייבים בהן, וכן עוסקים בקשר שבין תענית וטהרה. תפילת הווידוי הנאמרת ביום הכיפורים מפרטת רשימת חטאים, ומתוכם משתקפת האחריות שיש לנו כלפי זולתנו. הרשימה מעלה למודעות האדם את חובותיו וממחישה עד כמה התנהגותנו ואף כוונותינו הפנימיות, משפיעות על עיצוב נפשנו ועל החברה סביבנו. לסיום נקרא קטע מספרו של הרב מקס קדושין, המראה כיצד ההלכה מקדשת את הזמן, השבתות והמועדים, בעזרת הוראות האוסרות על ביצוע מלאכות יומיומיות, וזאת כדי שהאדם יהיה פנוי למשמעות המיוחדת שיש בזמן זה. 
הנחיות למנחים: 
לפי שיקול דעתכם והזמן העומד לרשותכם בחרו קטע אחד או יותר.  
ניתן להיעזר בדף לימוד זה בשני מסלולים: 
א. דיון משפחתי או עם חברים סביב שולחן החג בראש השנה או במהלך יום הכיפורים, ללא הנחיה מקצועית. אחד מבני הבית יכול לשמש כמנחה, ולחלופין, ההנחיה יכולה להיות בסבב בין המשתתפים כאשר סביב כל פרק נוטל אדם אחר את ההנחיה.
השאלות הנלוות למקורות יסייעו למקד את הדיון, בשלב הראשון כדי להבין את הטקסט, ובשלב שני, כדי לבחון את היחס האישי של המשתתפים לכתוב ולנושאים העולים ממנו. השאלות מובאות בצורה מודולארית ומתאימות לגילאים שונים בהתאם לרמת הידע והעניין של המשתתפים. 
ב. לימוד בית-מדרשי בהנחיית מנחה בשלב הראשון תיעשה היכרות עם הטקסט והעמקה בו, ובשלב השני יכוונו השאלות לעורר דיון באחד הנושאים העולים מדף זה. 

משך ההעברה: בדיון משפחתי מומלץ לבחור קטע אחד או שניים (כ-40 דק'). עיון בכל המקורות ודיון עליהם במסגרת בית מדרש יארך כשעתיים.